David Petiquay

David Petiquay ...

 Manawan/Wemotaci 
vignette|Micta Tapit, kitci iriniw

 Ka Ki ici kiskeritakositc Micta Tapit 
Ekote mocak e ki icinikatakaniwitc, e micta kinoskosispan. Wemotacik otenamik, ka ki ici kiskerimakaniwitc anahwe David Petiquay, "Micta Tapit" ki pe icinikatakaniwiw, enko niheriw mocak e ki pe nokotatc witcihiwewiniw, e ki pe witcihatc kaskina awiriwa. Mictahi tapwe kicteritcikepan, peikon kaie ka totowatc awaca. Kotc e matcatakaniwonikipan itotiskewiniw awaca kekotc ka ocki matisiritci otci mocak kaie wir ki otamirotaw. Wewerita nitotowepan awiriwa e arimweritci acitc wiec e itotiskeritci e wi nta kiskerimatc, okicteritcikewin e motetatc.

Atikamekw nehirowisiskak kaie ki kiskeritakosiw. Icikowisk wi wapatahiwepan nehirowisiw kicteritamowiniw acitc nehirowisiw pimatisiwiniw. Kaketin kaie wir ki wawitamowew ka ocki pimatisiritci. Notcimiw otamirowiniw e ocitahaspan awaca, kiskinohamowepan wewerita kitci ocitaritci, pekatc kitci tacikamiritci, aka kitci osami wewepitaritci. Aci nte wir wapatamopan ke icinakonik kictakaniwonike, wewerita e ocitakaniwonik aka nosem kitci totcikaterik.

Itewok aniki ka ki miro kiskerimatcik orina e ki mirotehetc, e ki kaie mirotehectowatc owitc iriniwa. Kaskina awiriwa cawerimepan; awaca, iskwewa acitc ka kiceatisiritci. Kiskeritakosipan aka e mamaceritamowatc awiriw opimatisiwiniw. Mocak ki otcitcikonapiw mitcik, aka wiskat e ki otci icperimitisotc misawatc orina e kakiskeritakipan mitcet kekwariw, tapickotc mocak ki asiterimitiso acitc kotakihi awiriwa. 

Orina ki sakitaw e airikawetc, e airikamatc kaskina awiriwa. Micta kackitapan e atisokatak ka ki aiciwepasinaniwonik. Kaskina kekwariw ki mantokaso cowatc kitci ki iterimonaniwonik mitowi: onickweritamihiwewinik, metowewinik acitc nehirowisiw pimatisiwinik. Kackeritamowiniw e nakickaterikipan, e niponaniwonik, wir tipirowe mawotcitcikepan anihi otci ka kitimakisiritci, ka nakatakaniwiritci. Wir kaie miskamopan taci ke tacikeritci mantewa. Wir kaie ocitapan mitikowociriw acitc wir ocihepan tcipaiatikwa. 

Naniterimepan ko ka ocki matisiritci notc cakotehepan e arimomaspan. Notcimik ki iciworew awaca aka ka ki matceworikoritci onikihikowawa. Aci teperitamopan tepirak e arimotcikaterik kirowe naheritamopan wiec kitci totcikaterik kitci ki cowatc isparinik. Kiskeritamopan ke totowatc awaca kitci ki saperitamiritci e atoskeritci acitc ke itinekweritci notcimiw mitcimiriw. 

Enko ohweriw ka ki ici nakatamatokw "Micta Tapit" kitci miro nakatawerimokok awacak, kinitcanicinowok, kaketin kitci mantokasoikw kitci ki awacamec mirwatcitatcik aka aric kaie kitci onikatakaniwitcik ka kiceatisitcik. Ki kiskinohamowew awaca pekatc kitci aitotamiritci, aka wipatc kitci ataweritcikeritci kaketin kitci otamirotitci kekociciriw e wi kackitamatisoritci. 

Esko ki nakatitok, nama kotak awik otci taw kitci nosinetaritci, kitci witcihiweritci kotc wir ka ki pe aitotak. Iteritakon kiapatc kitci arimomakaniwitc kitci ki wikosimiwaniwok kitci otapinikaterik, kitci noswe otamirotakaniwonik ka ki ici nakatak. Kaskina Atikamekw Nehirowisiwok kata otci sokerimowok, kata otci sokikapowiwok.

 Opitciwan 

Tipanictawin:E matcectakaniwok‎